als_Latn dik_Latn sag_Latn
Të paktën tre demonstrues humbën jetën në kryeqytetin ukrainas, Kiev, gjatë përleshjeve të dhunshme me policinë, ndërsa dhjetëra të tjerë janë plagosur. Në këtë mënyrë, shënohen viktimat e para, që kur në Ukrainë nisën protestat antiqeveritare në nëntor të vitit të kaluar. Kievi është kthyer në një shesh beteje sot, nga përplasjet mes forcave të rendit dhe qindra demonstruesve. Situata nisi të përkeqësohet në orët e para të mëngjesit, kur policia nisi të çmontojë barrikadat e vendosura nga protestuesit. Aksionit të policisë, ata iu përgjigjën duke hedhur gurë dhe bomba molotov. Raportohet se gjatë ditës, Presidenti Viktor Janukoviç do të takohet me krerët e opozitës, për të diskutuar për krizën. SHBA dhe Bashkimi Europian kanë bërë thirrje për qetësi dhe i kanë kërkuar qeverisë që të nisë një proces dialogu me opozitën. Prej nëntorit, protestues opozitarë vijojnë të qëndrojnë në sheshet kryesore të Kievit, duke kundërshtuar afrimin me Rusinë dhe refuzimin e marrëveshjeve tregtare që do ta çonin vendin më pranë BE-së. Së fundmi, situata u tensionua pas nënshkrimit nga Presidenti Janukoviç të një pakete ligjore që parashikon masa të ashpra ndaj protestuesve. Dita e sotme shënon edhe hyrjen në fuqi të këtij legjislacioni.
als_Latn